บิ๊กอ๊อด ฟันธง ศูนย์ฝึกลูกหนังปักหลัก ม.กรุงเทพธนบุรี ยาว 10 ปี
บทสรุปสมาคมกีฬาฟุตบอลฯ ตัดสินใจใช้ ม.กรุงเทพธนบุรี เป็นศูนย์ฝึกฟุตบอลทีมชาติไทย หลัง บิ๊กอ๊อด พล.ต.อ.สมยศ พุ่มพันธุ์ม่วง นายกลูกหนัง คุยลงตัวเรียบร้อยกับ ดร.ชาญชัย ชัยรุ่งเรือง ประธานมหาวิทยาลัยกรุงเทพธนบุรี ที่พร้อมช่วยเหลือเต็มที่ ทั้งที่พักนักกีฬา ออฟฟิศทำงาน สนามฝึกซ้อม โดยจะทำเป็นโครงการระยะยาวกว่า 10 ปี,เมื่อวันที่ 21 ม.ค.ที่ผ่านมา ที่มหาวิทยาลัยกรุงเทพธนบุรี บิ๊กอ๊อด พล.ต.อ.สมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทย พร้อมด้วยนายพาทิศ ศุภพงษ์ รองเลขาธิการและโฆษกสมาคมกีฬาฟุตบอลและทีมงาน ได้เดินทางเข้าพบ ดร.ชาญชัย ชัยรุ่งเรือง ประธาน ม.วิทยาลัยกรุงเทพธนบุรี และอดีตรัฐมนตรีว่าการกระทรวงอุตสาหกรรม, ผศ.ดร.บังอร เบ็ญจาธิกุล อธิการบดี ม.กรุงเทพธนบุรี และ ดร.ดวงฤทธิ์ เบ็ญจาธิกุล ชัยรุ่งเรือง รองอธิการบดี ม.กรุงเทพธนบุรี เพื่อดูสถานที่และพูดคุยเกี่ยวกับความร่วมมือในการใช้สถานที่ภายใน ม.กรุงเทพธนบุรี เป็นศูนย์ฝึกฟุตบอลทีมชาติไทยของสมาคมกีฬาฟุตบอลฯในอนาคต,โดยการพูดคุยและเยี่ยมชมสถานที่เป็นอาคาร 4 ชั้น เชื่อมติดกัน 2 อาคารกำลังก่อสร้าง จะแล้วเสร็จสมบูรณ์เดือน ก.พ.ที่จะถึงนี้ มีสิ่งอำนวยความสะดวกอย่างครบครัน ไม่ว่าจะเป็นห้องฟิตเนส ห้องประชุม ห้องพักนักกีฬา ห้องทำงานออฟฟิศ ห้องซาวน่าอีกทั้งยังเป็นลักษณะของโรงยิมที่มีคอร์ตแบดมินตัน และเทเบิลเทนนิสอยู่ภายในตัวอาคารอีกด้วย,นอกจากนี้ จากการพูดคุยทั้งสองฝ่ายยังได้บทสรุปที่จะมีการสร้างสนามหญ้าเทียมเพิ่มเติม และปรับปรุงสนามหญ้าจริงหรือสร้างเพิ่มอีก เพื่อใช้ในการฝึกซ้อมให้มีประสิทธิภาพสูงสุด โดยที่เรื่องของค่าใช้จ่ายทาง ม.กรุงเทพธนบุรี ไม่คิดค่าเช่าในส่วนของออฟฟิศ ทว่าทางสมาคมกีฬาฟุตบอลฯจะต้องจ่ายค่าน้ำไฟเองเท่านั้น อีกทั้งมีการพูดคุยกันยังได้บทสรุปที่จะทำข้อตกลงระยะยาวมากกว่า 10 ปี เพื่อเป็นการพัฒนาวงการฟุตบอลอย่างต่อเนื่องอีกด้วย,ทั้งนี้ หลังการพูดคุยเยี่ยมชมสถานที่ทาง ดร.ชาญชัย ชัยรุ่งเรือง ให้สัมภาษณ์ว่า วันนี้เราได้คุยกันว่าเราจะสร้างประโยชน์ให้กับวงการกีฬา ซึ่งตรงกับนโยบายของ ม.กรุงเทพธนบุรี ที่จะส่งเสริมกีฬาทุกประเภท วันนี้เราจะร่วมทำให้เกิดมิติใหม่ ที่จะให้เกิดขึ้นระหว่าง ม.กรุงเทพธนบุรี กับสมาคมกีฬาฟุตบอลฯ เราจะร่วมมือกันสร้างนักกีฬาที่จะเป็นความหวังของประเทศชาติของเราต่อไป โดยการร่วมมือกันนั้นทาง ม.กรุงเทพธนบุรี พร้อมและยินดี ไม่ว่าจะเป็นการทำออฟฟิศที่ให้ใช้ฟรีจ่ายเฉพาะค่าน้ำค่าไฟ ด้านที่พักหมู่บ้านนักกีฬาก็จะจัดให้โดยเฉพาะแยกต่างหาก เรื่องความพร้อมสนามฟุตบอล เราก็แข่งดิวิชั่น 1 ดิวิชั่น 2 มาตลอดถือว่าพร้อม และยังจะเตรียมมอบที่ดิน 22 ไร่ให้สมาคมกีฬาฟุตบอลฯ มาสร้างสนามฟุตบอลหญ้าจริงหรือหญ้าเทียมเพิ่มเติมได้เต็มที่,ทางด้าน บิ๊กอ๊อด พล.ต.อ.สมยศ เผยว่า เราต้องการเปลี่ยนนโยบายที่ต้องการให้ทีมชาติไทย พัฒนาก้าวไปสู่ระดับที่สูงกว่าที่เป็นอยู่ แต่เราจะต้องมีสิ่งที่ดีๆหรือดีกว่าเดิม ซึ่งตนพยายามศึกษาและไปดูงานก็คิดว่าเราน่าจะมีการร่วมมือกับต่างชาติที่จะร่วมกันพัฒนา แต่คงทำอะไรไม่ได้หากว่าเราไม่มีความพร้อม แต่สมาคมกีฬาฟุตบอลฯ โชคดีที่ได้รับความกรุณาจากทาง ม.กรุงเทพธนบุรี หลังไปดูหลายที่แล้ว แต่เห็นว่าที่นี่ถือว่าเป็นสนามที่สมบูรณ์แบบที่สุด สามารถทำเป็นสปอร์ตคอมเพล็กซ์ได้เลยทีเดียว ซึ่งต้องขอบคุณที่มอบโอกาสนี้ให้กับ สมาคมกีฬาฟุตบอลฯเพื่อการพัฒนาความก้าวหน้าในอนาคต,จากความร่วมมือที่ดีครั้งนี้จากทาง ม.กรุงเทพธนบุรี ก็จะทำให้มีโจทย์ที่จะไปตอบในการเดินทางไปญี่ปุ่น เพื่อพูดคุยเรื่องของการว่าจ้างบริษัทมาร่วมพัฒนาทีมชาติไทยในช่วงวันที่ 26 ม.ค.นี้อย่างแน่นอน และจะได้เดินหน้าพัฒนาวงการลูกหนังไทย เพื่อสานความหวังและสิ่งใหม่ๆที่ดีให้เกิดขึ้นต่อไปทันที.
สมาคมกีฬาฟุตบอลฯ ตัดสินใจใช้ ม.กรุงเทพธนบุรี เป็นศูนย์ฝึกฟุตบอลทีมชาติไทย หลัง บิ๊กอ๊อด พล.ต.อ.สมยศ พุ่มพันธุ์ม่วง คุยลงตัวเรียบร้อยกับ ดร.ชาญชัย ชัยรุ่งเรือง ที่พร้อมช่วยเหลือเต็มที่ โดยจะทำเป็นโครงการระยะยาวกว่า 10 ปี
พล.ต.อ.สมยศ พุ่มพันธุ์ม่วง,ม.กรุงเทพธนบุรี,ศูนย์ฝึกฟุตบอลแห่งชาติ,ช้างศึก,ดร.ชาญชัย ชัยรุ่งเรือง